COMUNICARE A COMISIEI

Orientări UE privind reluarea în siguranță a activităților în sectoarele culturale și creative – COVID-19

(2021/C 262/01)

I. SECTOARELE CULTURALE DIN UE ȘI PANDEMIA DE COVID-19

Sectoarele și industriile culturale și creative (SICC), considerate în ansamblu ca ecosistem industrial, au jucat un rol crucial în circumstanțele fără precedent generate de pandemia de COVID-19. Criza a evidențiat importanța culturii pentru bunăstarea (1) și sănătatea mintală a oamenilor. Cultura a ajutat oamenii să facă față efectelor măsurilor de izolare și distanțării sociale, datorită implicării și creativității SICC care ajung la public prin medii virtuale inovatoare. Restricțiile ample care au fost instituite de la izbucnirea pandemiei au afectat deosebit de puternic SICC: multe activități au încetat, odată cu închiderea locurilor de desfășurare și a spațiilor culturale, cu anularea evenimentelor, a festivalurilor și a turneelor, precum și cu reducerea drastică a mobilității profesioniștilor din domeniul culturii și a circulației operelor culturale.

Raportul anual pe 2021 privind piața unică (2) a confirmat faptul că ecosistemul a fost unul dintre cele mai afectate ecosisteme industriale din UE. Raportul explică faptul că „acest lucru este valabil în special pentru activitățile care se desfășoară în locuri dedicate, cu public sau vizitatori: artele spectacolului și sectoarele de patrimoniu (de exemplu muzica live, teatrele, circul, festivalurile, cinematografia, muzeele și siturile de patrimoniu). De exemplu, operatorii de cinematografe din UE raportează o scădere cu 70 % a încasărilor în 2020, sălile de muzică raportează o scădere cu 76 % a prezenței (64 % din venituri), iar muzeele au pierdut venituri până la 75-80 % (în regiunile turistice populare). Acest impact este ilustrat și de o scădere cu aproximativ 35 % a redevențelor colectate de organismele de gestiune colectivă pentru autori și artiști interpreți sau executanți, ale căror venituri ar urma să scadă în continuare în 2021 și 2022, potrivit estimărilor (3).

La un nivel sectorial mai agregat, datele Eurostat privind valoarea adăugată arată că, în 2020, activitățile artistice, de divertisment și recreative au înregistrat cea mai mare scădere procentuală în comparație cu 2019 (a se vedea figura 1). Impactul a fost deosebit de puternic în al doilea și al patrulea trimestru, corespunzând celor mai relevante valuri de pandemie (4). O mare parte din aceste activități fac parte din ecosistem.

Variație procentuală față de aceeași perioadă a anului precedent.

Source: Eurostat

Având în vedere atuurile lor puternice, cultura și SICC sunt importante pentru redresarea sustenabilă a UE, pentru reziliența sporită a societăților noastre și, în general, pentru modul nostru de viață european. Sunt necesare eforturi mai coordonate și mai adaptate în toate statele membre pentru a permite sectorului să își reia treptat activitățile în condiții de siguranță și să devină mai rezilient și mai pregătit pentru crize viitoare. În același timp, SICC au nevoie de o perspectivă clară.

Comisia a luat mai multe măsuri, completând și sprijinind acțiunile statelor membre, pentru a aborda consecințele pandemiei asupra sectorului. SICC au beneficiat de măsuri transversale imediate de răspuns din partea UE și de sprijin specific din partea instrumentelor de finanțare ale UE. Acestea vor primi, de asemenea, sprijin pentru redresare și reziliență sustenabile și favorabile incluziunii în contextul noului cadru financiar multianual (2021-2027) și al instrumentului Next Generation EU (5) , (6).

Odată cu creșterea ratei de vaccinare, care oferă motive de optimism în privința faptului că vaccinarea ne va ajuta să reducem în mod substanțial răspândirea COVID-19, statele membre au început treptat să ia în considerare și să pună în aplicare ridicarea restricțiilor, inclusiv în domeniul culturii, permițând redeschiderea spațiilor, reluarea activităților și a evenimentelor culturale. Având în vedere evoluția dinamică a pandemiei, aceste etape se bazează pe alegeri dificile. De asemenea, există diferențe mari între diferitele măsuri luate la nivel național.

Pentru a ajuta statele membre în procesul de luare a deciziilor, comunicarea intitulată «Coronavirus: o cale comună către redeschiderea în siguranță a Europei» (7) a anunțat orientări ale UE pentru redeschiderea în condiții de siguranță a sectorului cultural în domeniul muzicii, audiovizualului, artelor spectacolului, spațiilor expoziționale, cum ar fi muzee sau galerii, biblioteci și patrimoniu cultural. Scopul acestor orientări este de a facilita opțiunile statelor membre și coordonarea măsurilor lor la nivelul UE. Acestea acoperă două dimensiuni-cheie: redeschiderea în siguranță a sectorului cultural și redresarea sustenabilă a acestuia.

Orientările sunt prezentate în contextul unei îmbunătățiri treptate a situației sănătății publice în UE (8), pe baza recentelor creșteri ale ofertei de vaccinuri și a nivelurilor de vaccinare, combinate cu mai puține cazuri noi și decese, cu mai multe grupuri de populație protejate împotriva bolii și cu măsuri de reducere a riscului de răspândire a unei boli în comunitate existente în toate statele membre (9). Deși există, cu siguranță, posibilitatea de a fi optimiști, transmiterea SARS-CoV-2 rămâne larg răspândită în mare parte a UE/SEE, cu amenințarea suplimentară a variantelor care suscită îngrijorare, necesitând o supraveghere, o vigilență și o evaluare continuă și atentă a riscurilor.

II. ORIENTĂRILE UE PENTRU REDESCHIDEREA ÎN SIGURANȚĂ A SECTOARELOR CULTURALE ȘI CREATIVE

Un aspect important este faptul că evenimentele experimentale organizate în diferite contexte SICC din întreaga UE au demonstrat că puține cazuri de COVID-19 au fost asociate transmiterii la evenimente culturale sau în contextul acestora. Cerințele specifice privind participarea și monitorizarea datelor în cadrul monitorizării acestor experimente au fost esențiale pentru organizarea în condiții de siguranță a evenimentelor.

Aceste orientări ale UE stabilesc o abordare comună la nivelul UE pentru reluarea coordonată și în siguranță a activităților în cadrul SICC. Scopul acestora este de a permite flexibilitatea necesară pentru a ține seama de diferitele situații epidemiologice din statele membre, pentru a se adapta la progresele înregistrate în atenuarea pandemiei și a asigura interoperabilitatea cu alte instrumente și standarde ale UE și internaționale. Acestea se bazează pe contribuțiile Centrului European de Prevenire și Control al Bolilor (ECDC) și pe schimburile de opinii cu Comitetul pentru securitate sanitară (HSC) în mai 2021.

Orientările UE sunt prezentate în continuare sub următoarele forme:

— principii generale și indicatori; și

— recomandări;

Statele membre sunt încurajate să utilizeze orientările, care, cu respectarea deplină a subsidiarității, rămân voluntare.

1. Principii generale și indicatori pentru redeschiderea în siguranță a sectorului cultural

a) Rata vaccinării

O acoperire vaccinală suficientă a populației este esențială pentru redeschiderea pe scară largă, în condiții de siguranță, a societății, inclusiv a instituțiilor culturale. Ne îndreptăm treptat către obiectivul de vaccinare a cel puțin 70 % din populația adultă până în această vară (10), dar un număr considerabil de persoane nu au fost încă vaccinate. Prin urmare, este esențial să se planifice reintroducerea activităților sociale utilizând o abordare etapizată, ținându-se seama de lecțiile din fiecare etapă în ceea ce privește reducerea efectivă a riscului de infecție și de situația epidemiologică subiacentă.

b) Medii și contexte

Instituțiile culturale cuprind o varietate de medii (de exemplu, în interior sau în aer liber, vizitatori mobili sau care ocupă locurile alocate sau libere), cu grupuri de diferite dimensiuni. Este important să se cunoască măsura în care mișcările persoanelor pot fi controlate și posibilele niveluri de interacțiune ale acestora. Măsurile de reducere a riscului de răspândire a unei boli în comunitate reduc riscul de transmitere, dar nu îl pot elimina complet. Prin urmare, decizia de a permite un anumit tip de eveniment ar trebui luată pe baza unei evaluări atente a riscului (11). La deschiderea activităților culturale care au fost închise anterior, statele membre ar trebui să țină seama de indicatorii din tabelele 1 (la nivelul populației) (12), 2 (la nivel individual) și 3 (la nivelul instituțiilor culturale) (13).

Tabelul 1

Indicatori la nivel de populație

Indicator Detalii Situația epidemiologică de fond Circulația virală în comunitate are un impact direct asupra riscului de transmitere potențială în orice mediu, inclusiv în instituțiile culturale. Acoperirea vaccinală la nivel de populație Asigurarea unei acoperiri vaccinale ridicate la nivel de populație, pornind de la cei cu risc crescut de efecte grave în urma infectării cu COVID-19, este considerată singura abordare sustenabilă a ridicării măsurilor și a redeschiderii societății, inclusiv a instituțiilor culturale. Circulația variantelor care eludează răspunsul imun și care suscită îngrijorare Riscul de transmitere de către persoanele vaccinate sau infectate anterior poate fi mai mare în zonele cu transmitere comunitară a variantelor care eludează răspunsul imun.





Tabelul 2

Indicatori la nivel individual

Indicator Detalii Combinația dintre vârstă și afecțiunile medicale preexistente Faptul de a avea peste 60 de ani și de a avea o afecțiune medicală preexistentă este un factor de risc pentru dezvoltarea unei forme severe de COVID-19. Printre exemplele de afecțiuni medicale preexistente raportate se numără hipertensiunea, diabetul, bolile cardiovasculare, bolile respiratorii cronice, bolile renale cronice, starea de imunitate compromisă, cancerul și obezitatea. Testarea, statutul de vaccinare și persoanele infectate anterior Un test negativ de detecție rapidă a antigenului (RADT) la intrarea într-un loc de desfășurare a activității poate reduce riscul accesului unor persoane infectate. Persoanele vaccinate prezintă un risc limitat de transmitere a COVID-19 către alți vizitatori și participanți. Persoanele care pot demonstra o infectare anterioară prezintă, de asemenea, un risc mai scăzut de transmitere. Durata acestui efect protector din momentul infectării nu este certă. Testele pozitive pentru anticorpi nu sunt considerate o dovadă adecvată a lipsei infecțiozității și, prin urmare, nu ar trebui utilizate drept criterii pentru intrarea și participarea la activități culturale (14). Punerea în aplicare a măsurilor de reducere a riscului de răspândire a unei boli în comunitate Evitarea contactului fizic și menținerea unei distanțe fizice de 1-2 m este considerată o măsură preventivă esențială. Distanțarea socială a fost promovată pe scară largă în Europa și în întreaga lume. Utilizarea măștilor de protecție este legată de o scădere ușoară spre moderată a transmisiei și poate fi utilizată ca măsură complementară pentru reducerea transmisiei în spațiile interioare și în spațiile exterioare aglomerate. Respectarea măsurilor de igienă respiratorie este recomandată cu fermitate pe toată durata pandemiei și ca bună practică pentru prevenirea tuturor bolilor transmisibile prin contact direct ca urmare a secrețiilor respiratorii. Respectarea unor măsuri adecvate de igienă a mâinilor este recomandată cu fermitate pe toată durata pandemiei și este o bună practică pentru prevenirea tuturor bolilor transmisibile prin contact direct prin secreții respiratorii sau prin calea fecală/orală.





Tabelul 3

Indicatori la nivelul unităților culturale

Indicator Detalii Tipul evenimentului Evenimentele în aer liber sunt legate de un risc mai scăzut decât evenimentele care au loc în interior și ar trebui să fie preferate acolo unde este posibil. În spațiile interioare, ar trebui asigurată o ventilație optimă în conformitate cu reglementările aplicabile în materie de clădiri, ținând seama de dimensiunea spațiului de desfășurare și de numărul de vizitatori/participanți. Distribuția persoanelor SARS-CoV-2 este deosebit de transmisibil în mulțimi. De asemenea, în situațiile în care participanții sunt în mișcare (în comparație cu evenimentele în care sunt așezați), este mai dificil să se asigure o distanțare socială adecvată. Atribuirea reprezintă o valoare adăugată dacă este nevoie de urmărirea contacților. Dimensiunea evenimentului Dimensiunea evenimentului este direct legată de complexitatea urmăririi potențiale a contacților în cazul în care ulterior se detectează cazuri pozitive. Urmărirea contacților în urma unor evenimente de amploare cu mulți participanți poate fi mai greu de gestionat.

c) Măsuri de coordonare și de comunicare

Este esențial să existe mecanisme care să asigure coordonarea și comunicarea între autorități și operatorii din sectorul cultural, precum și între administrațiile locale și cele naționale/regionale. Comunicarea riscurilor, inclusiv prin mijloace digitale, este, de asemenea, esențială pentru a se asigura că publicul este bine informat cu privire la contextul local, la măsurile care trebuie luate atunci când există cazuri suspectate de COVID-19, la modul de accesare a asistenței medicale etc., în special deoarece, în cazul evenimentelor sau instituțiilor mai mari, publicul ar putea proveni din alte regiuni sau din alte țări. Claritatea orientărilor și a calendarului măsurilor care intră în vigoare sau care sunt relaxate sunt esențiale pentru sprijinirea sectorului.

d) Supraveghere solidă și monitorizare continuă

Pe baza evenimentelor organizate în întreaga UE, au fost testate cerințele de participare și monitorizare a participanților în scopul urmăririi contacților, pentru a analiza dacă astfel de evenimente pot fi organizate în condiții de siguranță (15). Acestea indică faptul că statele membre ar trebui să continue să aibă în vedere acceptarea participanților la evenimente și locații culturale în anumite condiții, în combinație cu evaluarea riscurilor menționată mai sus. Supravegherea și monitorizarea riguroasă ar trebui să rămână parte integrantă a oricăror adunări în masă, pentru a preveni posibilitatea ca astfel de evenimente să devină ocazii de răspândire pe scară largă a infectării.

2. Recomandări privind protocoalele de sănătate pentru instituțiile culturale

Pe lângă evaluările riscurilor efectuate de ECDC și recomandările din partea autorităților relevante din domeniul sănătății, în special din partea Organizației Mondiale a Sănătății, recomandările de mai jos ar trebui să orienteze elaborarea și punerea în aplicare a măsurilor și protocoalelor în statele membre pentru reluarea serviciilor și a evenimentelor culturale. Scopul acestora este de a sprijini o abordare coordonată în conformitate cu condițiile naționale/regionale/locale specifice și de a asigura condiții mai sigure pentru public, profesioniștii și lucrătorii din sectorul cultural prin utilizarea protocoalelor sanitare în cadrul SICC.

Atunci când elaborează măsuri și protocoale pentru instituțiile culturale, statele membre sunt încurajate:

— să colaboreze îndeaproape cu părțile interesate și să se asigure că măsurile sunt adaptate și proporționale cu dimensiunea și natura serviciului. Statele membre ar trebui să aibă în vedere sprijinirea punerii în aplicare a acestora;

— să reevalueze și să adapteze periodic măsurile de protecție a sănătății publicului și a lucrătorilor, ținând seama de toate cunoștințele și considerentele relevante, având în vedere necesitățile actuale în materie de sănătate publică;

— să asigure o coordonare intersectorială strânsă între autoritățile locale și/sau naționale din domeniul sănătății publice și instituțiile culturale, pentru a se asigura că cele mai recente norme și reglementări dintr-o anumită zonă geografică sunt partajate și aplicate, iar punerea lor în aplicare este monitorizată; și

— să aplice, de asemenea, măsurile și protocoalele propuse instituțiilor culturale, indiferent dacă acestea sunt de stat, private, autonome sau de orice altă natură.

Se recomandă următoarele formate (16):

1) Statele membre ar trebui să continue să adopte o abordare strategică, etapizată, începând cu deschiderea treptată și cu un număr limitat de participanți. Numărul poate fi mărit dacă situația epidemiologică nu se înrăutățește (inclusiv o mai mare circulație a variantelor care suscită îngrijorare) și dacă acoperirea vaccinală progresează suficient.

2) Instituțiile culturale ar trebui să aibă un plan de pregătire care să stabilească măsurile care trebuie luate pentru a preveni transmiterea SARS-CoV-2 în timpul unui eveniment/într-o instituție. Un plan de acțiune specific care să detalieze rolurile și responsabilitățile personalului ar trebui să fie pus la dispoziția întregului personal în orice moment. Aceasta ar trebui să includă protocoale de acțiune în cazul detectării unor cazuri de COVID-19.

3) Angajatorii din instituțiile culturale ar trebui, de asemenea, să se asigure că personalul poate respecta cât mai multe recomandări privind măsurile de reducere a riscului de răspândire a unei boli în comunitate. Aceasta poate include dispoziții adecvate de protecție, reducerea numărului de membri ai personalului la fața locului, reducerea la minimum a numărului și a duratei contactelor fizice cu alte persoane, permiterea muncii la distanță, perioade de pauză etapizate, utilizarea la maximum a comunicațiilor electronice și asigurarea unei formări adecvate pentru întregul personal (17).

4) Angajatorii ar trebui să faciliteze și să promoveze accesul angajaților lor la vaccinarea împotriva COVID-19 în conformitate cu planurile naționale, întrucât personalul instituțiilor culturale intră în contact cu publicul și cu alte categorii de personal.

5) Publicul ar trebui să primească toate informațiile necesare într-un mod accesibil, inclusiv prin mijloace digitale, înainte de sosire și la fața locului, cu privire la toate orientările actuale din partea autorităților locale din domeniul sănătății publice și la măsurile specifice aplicabile în locația respectivă.

6) Accesul la instituțiile culturale ar putea fi condiționat de prezentarea unei dovezi de un test negativ COVID-19 (test RT-PCR sau test antigenic rapid) și/sau de vaccinare și/sau de diagnosticare anterioare cu COVID-19 în anumit perioade de timp, și anume similare cu cele din certificatul digital al UE privind COVID. Instituțiile pot lua în considerare, de asemenea, furnizarea de teste antigenice rapide la intrare, dacă acest lucru este fezabil. În funcție de situația epidemiologică locală (de exemplu, circulația variantelor care eludează răspunsul imun), această cerință ar putea fi extinsă la persoanele vaccinate complet.

7) Instituțiile ar trebui să se asigure că datele de contact ale membrilor publicului sunt disponibile în cazul în care acestea sunt necesare pentru urmărirea contacților. Măsurile de urmărire a contacților ar trebui să se limiteze strict la scopul de a face față pandemiei de COVID-19. Instituțiile ar trebui să sensibilizeze participanții cu privire la posibilitatea de a utiliza aplicații mobile de urmărire a contacților, deoarece acestea sunt utile pentru notificarea contactelor apropiate ale persoanelor care se îmbolnăvesc după evenimente. Multe state membre furnizează astfel de aplicații, instituite în conformitate cu setul comun de instrumente al UE al rețelei de e-sănătate privind aplicațiile mobile pentru a sprijini urmărirea contacților în cadrul luptei UE împotriva COVID-19, iar unele dintre ele lucrează la îmbunătățirea acestora cu funcționalități suplimentare, de exemplu, prin urmărirea digitală de prezență a contacților pentru, notificarea mulțimii cu privire la zonele sensibile COVID-19.

8) Participanții la evenimente de mare anvergură ar trebui monitorizați, iar focarele ar trebui identificate și investigate pentru a îmbunătăți înțelegerea abordărilor privind organizarea redeschiderii în condiții de siguranță a activităților culturale.

9) Instituțiile ar trebui să pună în aplicare măsuri specifice pentru a se asigura că distanțarea socială este menținută în zonele comunitare în care oamenii se pot întâlni pe perioade îndelungate (și anume, mai mult de 15 minute), cum ar fi limitarea numărului de oaspeți permis în fiecare zonă comună (de exemplu, restaurante, cafenele, baruri, holuri, cozi în interiorul și în exteriorul locațiilor). Dacă distanțarea socială nu poate fi respectată pe deplin, ar trebui luată în considerare cu fermitate utilizarea măștilor de protecție de către participanți, chiar dacă locul de desfășurare se află într-un spațiu deschis.

10) Pe lângă distanțarea socială, ar trebui puse în aplicare măsuri specifice de protecție individuală (de exemplu, igiena mâinilor și a căilor respiratorii) și protocoale de curățare și dezinfectare (18).

11) Igiena mâinilor este o măsură esențială de reducere a riscului de răspândire a bolii în comunitate, iar importanța sa ar trebui comunicată în mod clar. Unitățile trebuie să asigure accesul facil la instalații de spălare a mâinilor dotate cu săpun lichid, cu prosoape de hârtie de unică folosință sau cu uscătoare automate de mâini, precum și la produse de dezinfectare a mâinilor pe bază de alcool.

12) Utilizarea măștilor de protecție atât de către personal, cât și de către public ar trebui considerată o măsură complementară (dacă nu se poate garanta o distanță de 1-2 m), iar nu pentru a înlocui măsurile preventive de bază. Utilizarea adecvată a măștilor de protecție este importantă și ar trebui explicată operatorilor și publicului, în special atunci când distanțarea socială nu poate fi menținută (19).

13) Se recomandă sporirea frecvenței de împrospătare a aerului și furnizarea unei cantități cât mai mari de aer proaspăt din exterior pentru spațiile închise, prin ventilație naturală sau mecanică, în funcție de posibilitățile instituției (20).

14) Este esențial să se curețe cât mai des posibil suprafețele atinse frecvent (cel puțin zilnic și, dacă este posibil, mai frecvent) (21).

15) Monitorizarea și supravegherea punerii în aplicare a cerințelor ar trebui sprijinite cu atenție.

III. ACȚIUNI DE SPRIJINIRE A REDRESĂRII SUSTENABILE A SECTOARELOR CULTURALE

Redeschiderea mediilor culturale ar trebui să fie însoțită de o serie de acțiuni menite să asigure redresarea sustenabilă și reziliența întregului sector, în conformitate cu recenta actualizare a Strategiei industriale a UE (22) și în conformitate cu normele privind ajutoarele de stat. Statele membre ar putea utiliza aceste acțiuni în strânsă cooperare cu sectoarele și subsectoarele culturale pentru a sprijini redresarea acestora și pentru a-și îmbunătăți reziliența.

a) Instrumentele UE de facilitare a redeschiderii

La solicitarea Comisiei, Comitetul European de Standardizare (CEN) a prezentat protocoale de sănătate și siguranță pentru a preveni răspândirea COVID-19 în ecosistemul turistic; acestea vizează în mod specific anumite sectoare culturale. Inițiativa include, de asemenea, o etichetă specifică, marca europeană de siguranță privind COVID-19 în domeniul turismului, pe care statele membre o pot pune la dispoziție. De asemenea, statele membre pot ajuta organizațiile culturale care doresc să beneficieze de marca de siguranță să utilizeze diferitele oportunități de finanțare ale UE disponibile pentru turism și cultură, pentru a acoperi eventualele costuri asociate punerii sale în aplicare (23).

Ca parte a soluțiilor lor naționale, statele membre pot decide și sunt încurajate să utilizeze certificatul digital al UE privind COVID (24) pentru accesul și participarea în condiții de siguranță la activitățile culturale (25). Utilizarea certificatului digital al UE privind COVID va simplifica formalitățile cetățenilor pentru a călători în alte state membre și pentru a participa la evenimente culturale.

Statele membre ar trebui să utilizeze oportunitățile oferite de platforma web «Re-open EU» (26), care oferă informații esențiale, inclusiv cu privire la deschiderea mediilor culturale, permițând europenilor să își planifice călătoria cu încredere. Statele membre ar trebui să continue să furnizeze în timp util informații validate privind mediile culturale pentru această platformă.

Administrațiile locale ale statelor membre sunt încurajate să utilizeze «Cultural gems» (Bijuterii culturale) (27) - o platformă deschisă de cartografiere a locurilor culturale și creative din Europa - pentru a oferi vizitatorilor informații despre cultură în orașe și localități, sprijinind astfel turismul cultural. Administrațiile locale ar putea implica localnicii în procesul de cartografiere.

b) Recâștigarea încrederii prin implicarea publicului pierdut

Statele membre ar trebui să contribuie la conceperea și facilitarea unor noi modele de afaceri și scheme inovatoare care să răspundă necesității de a spori capacitatea sectoarelor de a ieși din criză.

Sectoarele au experimentat, de asemenea, noi forme de implicare a publicului lor prin intermediul tehnologiilor digitale, de exemplu în domeniul audiovizual, în care cinematograful a cooperat cu platformele online sau în domeniul artelor spectacolului și al muzicii. În toate sectoarele, festivalurile au lansat, de asemenea, modele online inovatoare de informare a publicului.

În cadrul programului Europa creativă, a fost lansat un nou instrument, «Perform Europe», pentru a sprijini distribuția inovatoare, favorabilă incluziunii și sustenabilă, precum și modelele de turnee în sectorul artelor spectacolului (28). O schemă inovatoare de sprijinire a redresării sustenabile a sectorului muzical din Europa va fi, de asemenea, pusă la dispoziție în 2021 (29).

c) Experimentarea unor noi modalități de promovare a conținutului cultural și de reacție la schimbările în comportamentul publicului

Statele membre ar trebui să ajute sectorul să se adapteze la noile nevoi societale după pandemie, prin combinarea acțiunilor care vizează mediul digital și cel fizic. Ar trebui promovate măsuri de facilitare a implicării și a înțelegerii publicului digital.

În a doua jumătate a anului 2021, Comisia va lansa un grup de experți pentru înțelegerea publicului digital, pentru a se concentra asupra învățămintelor desprinse din practicile și inovațiile legate de pandemia de COVID-19, pentru a reține publicul și a crea noi categorii de public online. Statele membre sunt încurajate să furnizeze expertiză acestui grup și să pună în aplicare bunele practici relevante care decurg din activitatea sa.

d) Adaptarea ofertei culturale la obiective specifice și la diferite contexte și consolidarea legăturii dintre cultură și bunăstare

Statele membre sunt încurajate să promoveze o legătură mai strânsă între cultură, educație și bunăstare. Ele ar trebui să sprijine sectorul în eforturile sale de a răspunde nevoilor grupurilor afectate în mod deosebit de pandemie și să se asigure că accesul grupurilor vulnerabile la cultură rămâne o prioritate. Comisia a lansat o cerere de propuneri pentru a sprijini elaborarea de politici ascendente pentru cultură și bunăstare (30).

e) Facilitarea investițiilor în strategii care promovează sustenabilitatea și reziliența sectorului

Este esențial ca statele membre să profite pe deplin de Mecanismul de redresare și reziliență (31) pentru a permite redresarea în urma impactului negativ al pandemiei și pentru a spori reziliența SICC la crizele viitoare prin abordarea provocărilor structurale cu care se confruntă.

Statele membre ar trebui, de asemenea, să lucreze în strânsă cooperare cu regiunile și autoritățile locale pentru a valorifica la maximum oportunitățile de cultură legate de politica de coeziune pentru perioada de programare 2021-2027” (32).

Statele membre ar trebui să exploreze în continuare posibilitățile de finanțare complementară a patrimoniului cultural. Împreună cu instituțiile culturale, ele ar trebui să ia în considerare modalități de promovare și punere în aplicare a rezultatelor celor mai bune practici în întreaga UE, astfel cum au fost identificate recent de Comisie (33).

Statele membre ar trebui, de asemenea, să exploreze măsuri de utilizare a surselor mixte pentru a contribui la reducerea sarcinii financiare suplimentare legate de redeschidere (de exemplu, costurile aplicării protocoalelor sanitare și a măsurilor de punere în aplicare, cum ar fi formarea personalului și comunicarea cu publicul).

f) Investiții în competențe, formare digitală și consolidarea capacităților digitale

Statele membre și SICC sunt încurajate să promoveze noi modele de formare, învățare reciprocă și perfecționare a competențelor pentru a oferi lucrătorilor și profesioniștilor din domeniul cultural noile competențe necesare pentru redresarea digitală.

La nivelul UE, „Pactul pentru competențe” (34) va facilita accesul părților interesate la informații. Agenda pentru competențe în Europa (35) sprijină competențele digitale, inclusiv cursurile intensive în domeniul digital pentru IMM-uri și programul „voluntari digitali” pentru a perfecționa actuala forță de muncă a IMM-urilor în domeniile digitale.

Programul Europa creativă va continua să sprijine profesioniștii în dotarea acestora cu competențele necesare pentru a profita pe deplin de oportunitățile oferite de tehnologiile digitale, atât în scopuri creative, cât și de afaceri. În 2021, în cadrul componentei Cultură, sprijinul pentru dezvoltarea de instrumente digitale pentru a încuraja transformarea și sporirea competitivității a fost identificat ca o posibilă prioritate pentru toate sectoarele și ca parte a sprijinului pentru consolidarea capacităților relevante, în special pentru profesioniștii din domeniul muzical și al patrimoniului cultural. Acțiunea de dezvoltare a competențelor și talentelor din cadrul programului „Europa creativă” va continua să sprijine profesioniștii din domeniul audiovizualului.

Noul program Europa digitală (36) va constitui o resursă esențială pentru a permite statelor membre și SICC să creeze sinergii între administratorii digitali și să sporească consolidarea capacităților digitale.

Statele membre sunt încurajate să monitorizeze evoluțiile și constatările proiectului CHARTER, Alianța sectorială în materie de competențe din cadrul Erasmus+ în curs de desfășurare pentru cooperarea în materie de competențe sectoriale în domeniul patrimoniului cultural (37).

g) Diseminarea datelor și monitorizarea evenimentelor experimentale

Statele membre sunt încurajate să colecteze și să difuzeze date cu privire la rezultatele și siguranța evenimentelor culturale experimentale pentru a sprijini schimbul de informații între SICC și, după caz, cu comunitatea științifică.

h) Mai multe resurse în cadrul noilor programe ale UE

Statele membre ar trebui să difuzeze către SICC informații cu privire la noile oportunități de finanțare în cadrul noii generații de programe ale UE (2021-2027). Autoritățile și organizațiile culturale ar trebui încurajate să valorifice potențialul unor programe precum Europa creativă și Orizont Europa, care au alocat o creștere substanțială a bugetului lor pentru SICC. Pentru a răspunde celor mai presante nevoi ale sectorului, programul Europa creativă va pune la dispoziție inițial 728 de milioane EUR în 2021 și 2022.

În toamna anului 2021 și pe baza instrumentului interactiv online dezvoltat în primăvara anului 2021 pentru sectorul audiovizual și mass-media, Comisia va publica un ghid online specific privind finanțarea UE pentru cultură, care acoperă peste 15 fonduri ale UE, pe care statele membre și părțile interesate sunt încurajate să le utilizeze.

i) Cotele de TVA și alte măsuri

Statele membre sunt încurajate să ia în considerare particularitățile lucrătorilor din sectoarele culturale, în special în ceea ce privește artiștii, precum și ale profesioniștilor ale căror locuri de muncă sunt extrem de precare. Pentru a încuraja tranziția către un ecosistem cultural mai digital și mai sustenabil, ar fi indicat ca statele membre să utilizeze o varietate de măsuri, de la investiții la subvenții, în conformitate cu normele privind ajutoarele de stat, pentru a contribui la menținerea locurilor de muncă și a drepturilor lucrătorilor în cadrul SICC. Statele membre au deja acces la cote reduse de TVA în special pentru serviciile furnizate de sectorul cultural, pentru a le permite să aplice cotele de TVA pe care le consideră cele mai adecvate în sprijinul acestui sector.

În ceea ce privește ajutoarele de stat, cadrul temporar de sprijinire a economiei ca răspuns la criza provocată de pandemia de COVID-19 (38) acoperă toate sectoarele, inclusiv SICC. Majoritatea schemelor notificate au acoperit o serie de sectoare, astfel încât este imposibil să se indice valoarea exactă a ajutoarelor acordate SICC în acest cadru. Cu toate acestea, până la sfârșitul lunii mai 2021, schemele de ajutor de stat specifice notificate pentru sprijinirea SICC s-au ridicat la aproximativ 268 de milioane EUR (39).

j) Condițiile de muncă ale artiștilor

Statutul și condițiile de muncă ale artiștilor vor constitui un subiect important pentru cooperarea UE în domeniul culturii. În aprilie 2021, Comisia a convocat dialogul „Vocile culturii”) cu 47 de organizații din sectorul cultural și creativ (40), iar un nou grup de experți din statele membre își va începe activitatea în toamna anului 2021. Comisia continuă să poarte un dialog social sectorial cu organizațiile din domeniul artelor spectacolului, prin intermediul Comitetului pentru spectacole live (41). De asemenea, Comisia a lansat un studiu UE privind sănătatea și bunăstarea creatorilor de muzică (42).

IV. ETAPELE URMĂTOARE

Comisia încurajează statele membre să utilizeze orientările din prezenta comunicare. Aceasta va facilita schimbul de informații în timp util între ECDC și reprezentanții statelor membre cu privire la punerea în aplicare a măsurilor privind redeschiderea în condiții de siguranță a sectoarelor culturale din Europa. La nivelul UE se va organiza o discuție specifică cu SICC cu privire la utilizarea prezentelor recomandări și la rezultatele experimentelor și relevanța acestora pentru o redeschidere sigură și sustenabilă a sectoarelor vizate. Rezultatele acestor discuții ar trebui, de asemenea, să contribuie la viitoarea cooperare politică a UE în domeniul culturii.

(1) Aspectele privind sănătatea mintală legate de pandemia de COVID-19 au fost abordate în cadrul unei conferințe care a avut loc la 10 mai 2021; https://ec.europa.eu/health/non_communicable_diseases/events/ev_20210510_en

(2) Documentul de lucru al serviciilor Comisiei „Raportul anual pe 2021 privind piața unică”, care însoțește Comunicarea „Actualizarea noii strategii industriale 2020: construirea unei piețe unice mai puternice pentru a sprijini redresarea Europei”, SWD(2021)351; 5 mai 2021

(3) Reconstruirea Europei - economia culturală și creativă înainte și după criza provocată de pandemia de COVID-19, EY (ianuarie 2021).

(4) Raportul anual pe 2021 privind piața unică.

(5) https://ec.europa.eu/culture/resources/coronavirus-response

https://ec.europa.eu/info/strategy/recovery-plan-europe_ro

(6) Pentru a consolida schimbul de bune practici în sectoare și între statele membre ale UE, Comisia a lansat două noi platforme în primăvara anului 2020: Creatives Unite, o platformă creată pentru și de către SICC, precum și o platformă pentru statele membre ale UE care permite reprezentanților ministerelor culturii să facă schimb de bune practici.

(7) https://ec.europa.eu/info/sites/default/files/communication-safe-sustained-reopening_en.pdf

(8) ECDC, Weekly COVID-19 - Pagina de prezentare generală a țărilor: https://www.ecdc.europa.eu/en/covid-19/country-overviews

(9) Evaluarea rapidă a riscurilor ECDC: Assessing SARS-CoV-2, variants of concern, non-pharmaceutical interventions and vaccinal roll-lout in the EU/EEA (Evaluarea circulației SARS-CoV-2, a variantelor care suscită îngrijorare, a măsurilor de reducere a riscului de răspândire a unei boli în comunitate și a introducerii vaccinurilor în UE/SEE) a 15-a actualizare, 10 iunie 2021, https://www.ecdc.europa.eu/en/publications-data/rapid-risk-assessment-sars-cov-2-circulation-variants-concern

(10) https://eur-lex.europa.eu/legal-content/RO/TXT/?uri=CELEX:52021DC0035

(11) A fost elaborat un instrument de evaluare a riscurilor pentru planificatorii de adunări în masă: https://www.who.int/publications/i/item/10665-333185; Platforma europeană pentru prognoze privind COVID-19 poate contribui, de asemenea, la planificarea unor evenimente mai ample, furnizând previziuni pentru focare.

(12) Datele privind situația epidemiologică de fond pot fi găsite în prezentarea săptămânală a ECDC privind COVID-19 pentru fiecare țară; datele privind acoperirea vaccinală pot fi găsite în sistemul ECDC de monitorizare a ratei de vaccinare împotriva COVID-19, iar informații privind circulația variantelor pot fi găsite în tabloul de bord al variantelor SARS-CoV-2 al ECDC.

(13) Alte informații și indicatori care pot sprijini evaluarea riscurilor includ: a) date privind rezultatele răspândirii SARS-CoV-2 de la evenimentele culturale experimentale; b) date privind riscul de transmitere a SARS-CoV-2 pentru persoanele vaccinate complet în cadrul unor adunări de dimensiuni medii și mari ale unor persoane cu statut de vaccinare mixt sau necunoscut, în deplină conformitate cu normele UE privind protecția vieții private și a datelor; și c) date privind riscul de infectare cu SARS-CoV-2 pentru persoanele nevaccinate și infectate anterior în cadrul unor adunări de dimensiuni medii spre mari de persoane cu statut de vaccinare mixt sau necunoscut, în deplină conformitate cu normele UE privind protecția vieții private și a datelor.

(14) https://www.ecdc.europa.eu/en/publications-data/use-antibody-tests-sars-cov-2-context-digital-green-certificates

(15) Rezultatele studiilor, cum ar fi studiul Universității Tehnice din Berlin privind contaminarea prin particule de aerosoli în spațiile culturale (GCF 2/2021 - link oficial: http://dx.doi.org/10.14279/depositonce-11401), oferă baza științifică pentru încurajarea reluării activităților culturale. Cercetările publicate în decembrie 2020 de Institutul Pasteur au evidențiat faptul că evenimentele culturale au jucat un rol minim în răspândirea virusului, doar 2,2 % din cazurile pozitive suspectate (niciunul fiind dovedit) provenind de la un eveniment cultural. A se vedea citatul de la pagina 7, penultimul paragraf din prezentul document, disponibil numai în limba franceză. Două exemple principale de evenimente culturale organizate în condiții de siguranță: evenimentul pilot care a avut loc la Barcelona, la 27 martie: https://www.thelancet.com/journals/laninf/article/PIIS1473-3099(21)00268-1/fulltext; concertul de la Accor Arena, Paris, 29 mai (https://www.culturematin.com/publics/securite-accueil/live-le-concert-test-de-l-accor-hotel-arena-s-est-il-bien-passe.html?nl=103306&utm_source=email&utm_id=219248&utm_campaign=newsletter-2021-06-03).

Alte exemple pot fi găsite aici: https://creativesunite.eu

(16) Având în vedere situația epidemiologică, cea mai recentă evaluare rapidă a riscurilor efectuată de ECDC (10 iunie 2021): https://www.ecdc.europa.eu/en/publications-data/rapid-risk-assessment-sars-cov-2-circulation-variants-concern

(17) https://osha.europa.eu/en/themes/covid-19-resources-workplace

(18) Orientări pentru punerea în aplicare a măsurilor de reducere a riscului de răspândire a unei boli în comunitate împotriva COVID-19 https://www.ecdc.europa.eu/en/publications-data/covid-19-guidelines-non-pharmaceutical-interventions

(19) Utilizarea măștilor de protecție în comunitate: prima actualizare - Eficacitatea în reducerea transmiterii COVID-19, ECDC: https://www.ecdc.europa.eu/en/publications-data/using-face-masks-community-reducing-covid-19-transmission

(20) Sisteme de încălzire, ventilare și climatizare în contextul COVID-19: prima actualizare, ECDC: https://www.ecdc.europa.eu/en/publications-data/heating-ventilation-air-conditioning-systems-covid-19

(21) https://www.ecdc.europa.eu/en/publications-data/disinfection-environments-covid-19

(22) https://ec.europa.eu/info/strategy/priorities-2019-2024/europe-fit-digital-age/european-industrial-strategy_ro Strategia industrială a UE a identificat sectorul ca fiind unul dintre cele 14 ecosisteme industriale pentru o redresare sustenabilă și favorabilă incluziunii și pentru dubla tranziție (verde și digitală) a economiei UE.

(23) https://ec.europa.eu/growth/content/new-european-tourism-covid-19-safety-seal-available_en Noul acord privind atelierul CEN pentru industria turismului stabilește, de asemenea, protocoale pentru muzee, situri de patrimoniu, economia pe timp de noapte, arta spectacolului și expoziții.

(24) Certificat digital al UE privind COVID - Consilium (europa.eu)

(25) Prin prevederea temeiului juridic necesar pentru prelucrarea datelor cu caracter personal în legislația națională, care trebuie să respecte legislația Uniunii în materie de protecție a datelor.

(26) Re-open EU (europa.eu)

(27) https://culturalgems.jrc.ec.europa.eu

(28) Perform Europe

(29) Acțiune pregătitoare Music Moves Europe în 2020: Schemă inovatoare de sprijin pentru un ecosistem muzical sustenabil.

(30) Acțiune pregătitoare- Elaborarea unei politici ascendente pentru cultură și bunăstare în UE| Cultură și creativitate (europa.eu)

(31) Mecanismul de redresare și reziliență| Comisia Europeană (europa.eu)

(32) Politica de coeziune 2021-2027 - Politica regională - Comisia Europeană (europa.eu)

(33) Comisia a contribuit la identificarea unor modalități de stimulare a finanțării pentru cultură și patrimoniul cultural, dincolo de subvențiile publice, în cadrul unui atelier privind finanțarea complementară a patrimoniului cultural, care a avut loc în ianuarie 2021. Au fost identificate și publicate peste 100 de bune practici. Două proiecte finanțate de UE oferă informații suplimentare: Modele circulare care mobilizează investiții în reutilizarea adaptativă a patrimoniului cultural (CLIC) - finanțate prin programul Orizont 2020; și impactul finanțării asupra dezvoltării regionale a valorificării patrimoniului cultural (FINCH) - finanțat prin Interreg Europe. Pentru mai multe informații, a se vedea: https://ec.europa.eu/culture/cultural-heritage/funding-opportunities-cultural-heritage

(34) Pactul pentru competențe - Ocuparea forței de muncă, afaceri sociale și incluziune - Comisia Europeană (europa.eu)

(35) EUR-Lex - 52016DC0381 - RO - EUR-Lex (europa.eu)

(36) DIGITALEUROPE - Vocea industriilor în curs de transformare digitală în Europa.

(37) Pagina principală - CHARTER (charter-alliance.eu)

(38) EUR-Lex - 52020XC0320(03) - RO - EUR-Lex (europa.eu)

(39) Lista deciziilor adoptate în temeiul cadrului temporar este disponibilă la adresa: Concurență - Ajutoare de stat - Norme privind ajutoarele de stat și coronavirus - Comisia Europeană (europa.eu)

(40) Statutul și condițiile de muncă ale artiștilor și ale profesioniștilor din domeniul cultural și creativ — voci ale culturii

(41) Dialog social sectorial - Ocuparea forței de muncă, afaceri sociale și incluziune - Comisia Europeană (europa.eu)

(42) https://ec.europa.eu/culture/sectors/music/music-moves-europe